1 San Juan 5
Wach i kelic pu'ab i n-'us taj chuwach i jyub ta'aj
1Pachin i cu cojo chi i Jesus are i Tolke, alaxnak chic ru' i Dios. Pachin c'ax cu na jun kajawxel, xak c'ax que u na 'uri i rac'al i kajawxel-le. 2We c'ax caka na i Dios, xak we caka 'ano pacha coj u tak chu 'onquil, keta'am 'uri chi c'ax que ka na i rac'al ire. 3'Alaj chi 'o i c'axnabal ka c'ux che i Dios we ronojel ka c'ux caka 'ano pacha i cu bij ire; ile n-c'ax tu 'onquil caka na yoj. 4N-c'ax taj, man konojel ni'pa i oj alaxnak ru' i Dios coj tiqui chu kajsaxic u cho'ab i to' re u wach i jyub ta'aj. Coj tiqui che rumal u cubibal ka c'ux che i Jesucrísto. 5¿Pachin ca tiqui chu kajsaxic u cho'ab i to' re u wach i jyub ta'aj? Xa are ire chi u cubam u c'ux che, chi Jesus are u C'ojol i Dios.
I retamaxic chi Jesucrísto rac'al i Dios
6I u Tewal i Dios cu 'alijinsaj chake chi Jesucrísto are i Tolke chi lic tz'akat. Ire are i c'un-nak ru' ya, xak ru' quiq'uelaj; n-xui ta ru' ya, xui-ri are ru' ya, xak ru' quiq'uelaj. I u Tewal i Dios rilom, xak cu bij chake chi katzij ile, y keta'am chi ire n-ca t'oron taj. 7Je oxib je 'o chicaj chi quiqui bij chi lic katzij ile; i oxib-le are i Ta, i Tzij, xak i u Tewal i Dios. I je oxib-le xa je jun. 8Xak je 'o oxib waral chuwach i jyub ta'aj chi quiqui bij chi lic katzij ile; ique je are i u Tewal i Dios, xak i ya, xak i quiq'uelaj+ . 9Yoj caka cojo wach tak quiqui bij i to' winak, mas 'o 'uri u chac chaka cojo u tzij i Dios; rumal-i 'o u chac caka cojo wach cu bij chirij u C'ojol. 10Pachin i cul u c'ux che u C'ojol i Dios, reta'am 'uri pu c'ux chi Jesucrísto are u C'ojol i Dios. Pachin n-cu coj ti ile chi u bim i Dios, pacha cu bij 'uri chi Dios xa ca t'oronic. Queje ile que'elok, man nu cojom taj wach u bim i Dios chirij u C'ojol. 11Are iri, are usuc' i u bim i Dios, chi ire u yom i ka c'aslemal n-tu q'uisic, y caka rik i c'aslemal-le rumal u C'ojol. 12Pachin i u c'ulam u C'ojol i Dios pa ranima, 'o 'uri u c'aslemal sakil; pachin i n-ti u C'ojol i Dios pa ranima, n-ta 'uri u c'aslemal sakil.
Q'uisbal tak tzij
13Quin tz'ibaj iri chiwe yix, chi i cubam i c'ux che i u C'ojol i Dios, man cwaj quiwetamaj chi 'o chic i c'aslemal yix chi n-tu q'uisic.
14Cul ka c'ux che i Dios man keta'am chi ire cu ta wach i caka tz'onoj che, xui-ri we caka tz'onoj wach tak i craj ire chake yoj. 15We keta'am chi cu ta wach i caka tz'onoj che, xak keta'am 'uri chi cu ya na chake wach i caka tz'onoj che.
16Jun kachalal, we quiwil yix chi ca tijin chu 'onquil u mac, chi tz'onoj u tobal i Dios puwi, y Dios cu ya ni u c'aslemal, xui-ri, we i u mac ca tijin chu 'anic we n-are ta ca c'amaw bi che i camic. Man 'o i mac chi que u c'am bi ajmaquib che i camic; ile n-quin bij taj we qui tz'onoj che i Dios piquiwi ique. 17Ni'pa i n-'us taj chi ca 'anic, 'is mac atzalal, xui-ri 'o i mac chi n-coj u c'am tu bi che i camic.
18Keta'am chi ni'pa i je alaxnak ru' i Dios, qui mayim que macunic, man i u C'ojol i Dios que u chajij; rumal-i n-que yin ta rumal itzel.
19Keta'am chi oj re chic i Dios, tupu ronojel i jyub ta'aj 'o pu'ab itzel.
20Xak keta'am chi u C'ojol i Dios c'un-nak, xak u yom ka nojbal man caketambej re u wach i Dios sakil. Oj 'o che i sakil Dios, man oj 'o che u C'ojol chi Jesucrísto. Ire lic are i Dios, xak are rajaw i c'aslemal chi n-ca q'uis ta chic. 21Ix wac'al, mi coj qui 'ij tak i tiox chi xa ril je 'antalic. Amen (queje ile cwaj).